Zásahy hliadok MsP v 41. týždni 
	V týždni od 11. októbra do 17. októbra 2010 preverovali hliadky mestskej polície v hlavnom meste 2213 udalostí. Medzi nimi bolo aj 245 takých, ktoré po overení hliadkami priamo na mieste sa ukázali ako neopodstatnené.
	Medzi opodstatnené prípady však možno zaradiť priestupky motoristov v oblasti bezpečnosti a plynulosti cestnej premávky a takýchto priestupkov zistili a riešili hliadky mestskej polície počas týždňa 1480. Na miestach vyhradených pre zdravotne postihnutých občanov bez oprávnenia parkovať na nich odstavilo svoje vozidlá šesť motoristov.
	V oblasti porušení pravidiel verejného poriadku riešili hliadky 28 priestupkov a majitelia psov nerešpektovaním zákona, ktorým sa upravujú niektoré podmienky držania psov, prípadne príslušných všeobecne záväzných nariadení tieto porušili 41 krát.
	Značne zastúpenou kategóriou porušovaní všeobecne záväzných nariadení boli aj priestupky súvisiace s čistotou a poriadkom – 124 zistení, ako aj neporiadku okolo kontajnerových stojísk – 31 zistení. Pravidlá ambulantného predaja a trhového poriadku nerešpektovalo 19 predajcov.
	Počas týždňa hliadky riešili aj 14 prípadov týkajúcich sa nedodržania stanovených prevádzkových hodín, ako aj 45 priestupkov o ktoré sa postarali vodiči tým, že svoje vozidlá zaparkovali na trávnatých plochách. V pešej zóne sa stalo 14 priestupkov.
	Štatistika mestskej polície za sledovaný týždeň ďalej prezrádza, že napriek zákazu konzumácie alkoholických nápojov na verejných priestranstvách si tieto doprialo 76 konzumentov. Prípady obťažovania okoloidúcich žobrákmi riešili hliadky 7 krát a na príslušné úrady bolo nahlásených 8 starých vozidiel. Zákon na ochranu nefajčiarov tým, že priestupcovia fajčili na zastávkach mestskej hromadnej dopravy bol porušený 37 krát.
	Najviac priestupkov zistili a riešili hliadky mestskej polície na Saratovskej ulici a to 58. V areáloch odťahovacích služieb skončilo 158 odtiahnutých vozidiel a na 754 vozidiel nasadili hliadky blokovacie zariadenia.